Nana Akufo-Addo

Nana Addo Dankwa Akufo-Addo (født 29. mars 1944) er en ghanesisk politiker som ble president i Ghana den 7. januar 2017. Han var riksadvokat i Ghana fra 2001 til 2003, og utenriksminister fra 2003 til 2007 i regjeringen til John Kufuor. Høsten 2020 ble han også valgt til formann for De vestafrikanske staters økonomiske fellesskap (ECOWAS).

Nana Addo stilte som presidentkandidat både i 2008 og 2012, begge ganger som kandidat for New Patriotic Party (NPP), men tapte begge ganger for kandidaten fra National Democratic Congress (NDC). I 2008 var det John Atta Mills som ble valgt til president, og i 2012 vant John Dramani Mahama. Nana Akufo-Addo godtok ikke valgresultatet i 2012 og gikk rettens vei, men den ghanesiske høyesterett godkjente Mahamas valgseier. NPP nominerte ham til presidentkandidat på nytt i 2016 og denne gang vant han over John Dramani Mahama i første valgomgang da han fikk 53,85% av stemmene. Dette var første gang en presidentkandidat vant valget i første runde. Han ble gjenvalgt 7. desember 2020 med 51,6% av stemmene mens motkandidaten som også denne gang var John Dramani Mahama fikk 47,4%. I desember 2021 forplikter Nana-Akufo Addo seg til å bare forbli i to valgkretser og ikke representere seg selv i 2024.

Oppvekst og utdanning 
Nana Addo ble født i Swabala i byen Accra i det som den gang var den britiske kolonien Gullkysten og som fra 1957 ble Ghana. Han var sønn av Edward Akufo-Addo og Adeline Akufo-Addo. Hans far var høyesterettsjustitiarius i Ghana fra 1966 til 1970 og formann i konstitusjonskomiteen. Hans morfar Nana Sir Ofori Atta I hadde vært konge i Akyem Abukwa, en del av den tidligere Gullkysten.

Etter skolegang dro han til Storbritannia for å studere, men avbrøt studiene der i 1962. Han studerte senere ved Universitetet i Ghana fram til 1967.

Politisk karriere 
I studietiden hadde han støttet Convention People’s Party (CPP), men han skiftet side under omveltningen i 1966 da president Kwame Nkrumah ble styrtet og Nana Addos far Edward ble seremoniell president. Nano Addos politiske virke startet for alvor i 1970-årene da han sluttet seg til People's Movement for Freedom and Justice (PMFJ),, en organisasjon som motarbeidet forslagene fra det militære råd under general Acheampong. Han ble i 1990-årene medlem av nasjonalforsamlingen som representant for byen Abuakwa Ashanti, og hanble gjenvalgt en rekke ganger.

I 1998 prøvde han å bli NPPs presidentkandidat, men tapte mot John Kufuor som også ble valgt til president i 2000. Akufo-Addo ledet Kufuors valgkamp og han ble justisminister og deretter utenriksminister. I 2008 representerte Akufo-Addo partiet NPP i presidentvalget, men tapte i andre valgomgang for NDCs kandidat John Atta Mills. President John Atta Mills døde i juli 2012 og i presidentvalget senere på året stilte Akufo-Addo mot NDCs kandidat John Dramani Mahama. Akufo-Addo tapte igjen, men Akufo-Addo klaget resultatet inn for retten. Ghanas høyesterett avviste klagen med knappest mulig margin, 5 mot 4 stemmer. Akufo-Addo aksepterte avgjørelsen.

Han lanserte seg også som NPPs kandidat til presidentvalget i 2016, og partiet nominerte ham med 94,35% av stemmene. Han fokuserte på økonomi i sin valgkampanje, og lovte å stabilisere valutaen og redusere arbeidsledigheten. Presidentvalget i 2016 ble vunnet av Akufo-Addo med 53,83% av stemmene mot John Mahamas 44,4%. Ved valget 7. desember 2020 vant Akufo-Addu med 51,6% av stemmene mens motkandidaten som også denne gang var John Dramani Mahama fikk 47,4% av stemmene.

Familie 
Nana Akufo-Addo er gift med Rebecca Akufo-Addo, født Griffiths-Randolph. Hun er datter av Jacob Hackenburg Griffiths-Randolph, som var speaker i nasjonalforsamlingen i Ghana.

Referanser 

Ghanesiske presidenter